《次韵何茂恭重阳前二日见过》
宋代·喻良能

西风篱落兴悠然，秋影横江雁帖天。
短发未成吹帽饮，高吟先赠把茱篇。
黄花一笑小重九，青眼相看又四年。
欲试烟波钓竿手，南湖同上月明船。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。